Tukwasize wamu okulwanyisa mukeenenya; akulira ofiisi ya ssentebe w’ekibiina kya National Resistance Movement aguze emijoozi gy’emisinde gy’amazaalibwa ga Kabaka gya bukadde amakumi asatu. Akulira ofiisi ya ssentebe w’ekibiina kya National Resistance Movement esangibwa e Kyambogo, Hajjat Hadijjah Namyalo akyaddeko ku kitebe ky’Obwakabaka bwa Buganda e Mmengo n’ekigendererwa eky’okuwagira enteekateeka y’emisinde gy’okukuza amazaalibwa ga Kabaka Ronald Muwenda Mutebi Owookubiri ag’omulundi ogw’enkaaga mu omunaana.Emisinde gino egiddukibwa buli mwaka, ku luno gigenda kutambulira ku mulamwa ogw’okulwanyisa obulwadde bwa mukeenenya. Hajjati Namyalo ayaniriziddwa minisita omubeezi ow’ebyemizannyo era akulira enteekateeka y’emisinde, Henry Sekabembe era nga ono ategeezezza nti Kabaka tasosola mu bantu be era ayaniriza buli muntu. Yeebazizza Hajjati Namyalo olw’okukulembera abavubuka envuumuulo abamuwerekeddeko, era n’amwebaza olw’okuvaayo okuwagira enteekateeka z’Obwakabaka omwali n’okugula tikiti z’omupiira gw’amasaza ga Buganda ogwaliwo gye buvuddeko. “Olutabaalo lw’ebyobulamu terusosola mu mawanga, terusosola mu ddiini, terusosola mu bibiina bya bufuzi era siriimu tasosola muntu yenna. Kale kiba kirungi ffenna ne twegattira wamu okulaba nga tulwanyisa ekirwadde kino”, Sekabembe bw’agambye. Asiimye ettu erireeteddwa ofiisi ya ssentebe wa National Resistance Movement ly’agambye nti lijja kubaako kya maanyi kye lyongera mu kulwanyisa obulwadde bwa mukeenenya ssaako n’okuyamba Obwakabaka mu kaweefube w’okutumbula ebyobulamu.